তথ্যবিবরণী নম্বর : ১৫২৪

**রিক্রুটিং এজেন্টদের লাইসেন্স জামানতের অর্ধেক অর্থ প্রদানের সিদ্ধান্ত**

ঢাকা, ১৫ বৈশাখ (২৮ এপ্রিল) :

কোভিড-১৯ এর মহামারীর কারণে উদ্ভূত পরিস্থিতিতে রিক্রুটিং এজেন্সির কর্মচারীদের বেতন ও অফিস ভাড়া প্রদানের জন্য বায়রার আবেদনের প্রেক্ষিতে চলমান স্থবির অবস্থা বিবেচনায় ফেরত যোগ্য শর্তে লাইসেন্স জামানতের অর্ধেক পরিমাণ অর্থ রিক্রুটিং এজেন্টদের প্রদানের সিদ্ধান্ত গ্রহণ করেছে প্রবাসী কল্যাণ ও বৈদেশিক কর্মসংস্থান মন্ত্রণালয়।

প্রবাসী কল্যাণ ও বৈদেশিক কর্মসংস্থান মন্ত্রণালয় আজ এ সংক্রান্ত একটি অফিস আদেশ জারি করেছে।

অফিস আদেশে বলা হয়েছে, রিক্রুটিং এজেন্সি সমূহকে জামানতের শতকরা ৫০ ভাগ টাকা উত্তোলনের জন্য বিএমইটির মহাপরিচালকের নিকট আবেদন করতে হবে । আবেদনের সাথে এক বছরের মধ্যে উক্ত টাকা অবশ্যই ফেরত প্রদান করবে মর্মে রিক্রুটিং এজেন্সিকে তিনশত টাকার নন-জুডিশিয়াল স্ট্যাম্পে মহাপরিচালক, বিএমইটি বরাবর অঙ্গীকারনামা প্রদান করতে হবে।

জনশক্তি কর্মসংস্থান ও প্রশিক্ষণ ব্যুরো (বিএমইটি)’র মহাপরিচালককে এ বিষয়ে প্রয়োজনীয় ব্যবস্থা গ্রহণের অনুরোধ জানিয়েছে মন্ত্রণালয়।

উল্লেখ্য, ফেরতযোগ্য জামানতের শতকরা ৫০ ভাগ অর্থ র্নিধারিত সময়ের মধ্যে ফেরত প্রদানে ব্যর্থ হলে সংশ্লিষ্ট এজেন্সির রিক্রুটিং লাইসেন্স বাতিল করা হবে। তবে যে সকল এজেন্সির লাইসেন্স বাতিল ও স্থগিত কিংবা জামানত বাজেয়াপ্ত করা হয়েছে সেসকল রিক্রুটিং এজেন্সির আবেদন বিবেচিত হবে না।

#

রাশেদুজ্জামান/ফারহানা/রেজ্জাকুল/রেজাউল/২০২০/১৯২৬ ঘণ্টা

তথ্যবিবরণী নম্বর : ১৫২৩

**কেরাণীগঞ্জের কর্মহীন মানুষের খাদ্য সহায়তা অব্যাহত রাখা হবে**

**-- বিদ্যুৎ প্রতিমন্ত্রী**

ঢাকা, ১৫ বৈশাখ (২৮ এপ্রিল) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বর্তমান প্রক্ষাপটে ঘরে বসে থাকা কেরাণীগঞ্জের দরিদ্র, দিনমজুর ও কর্মহীন মানুষের খাদ্য সহায়তা অব্যাহত রাখা হবে। তাঁদের কাছে পৌছে দেয়া হবে খাদ্য সমগ্রী।

প্রতিমন্ত্রী আজ কেরাণীগঞ্জের তেঘরিয়া ও কুন্ডা এলাকায় তৃতীয় বারের মতো খাদ্য সহায়তা কার্যক্রমের শুরুতে এসব কথা বলেন। তিনি বলেন, ইতোমধ্যে দুই দফায় ৫০ হাজার মানুষের মাঝে লক্ষাধিক প্যাকেট খাদ্য সহায়তা বিতরণ করা হয়েছে। আজ থেকে কেরানীগঞ্জের ১২টি ইউনিয়নে আবারো ৩০ হাজার পরিবারের মাঝে খাদ্য সহায়তা বিতরণ শুরু হলো।

এই উদ্যোগের সাথে উপজেলা চেয়ারম্যান, জনপ্রতিনিধি এবং স্থানীয় নেতৃবৃন্দ প্রত্যক্ষভাবে সহায়তার হাত বাড়িয়ে দেয়ায় ধন্যবাদ জানিয়ে বিদ্যুৎ প্রতিমন্ত্রী বলেন, এই করোনা সংকট মোকাবিলায় সমাজের বিত্তবানদের আরো বেশি করে সহায়তার হাত বাড়িয়ে দেয়া উচিৎ। তিনি এ সময় সকলকে হোম কোয়ারেন্টাইন ও স্বাস্থ্যবিধি মেনে চলতে অনুরোধ করেন।

#

আসলাম/ফারহানা/রেজ্জাকুল/রেজাউল/২০২০/১৯১০ ঘণ্টা

তথ্যবিবরণী নম্বর : ১৫২২

**বিশ্বমানের ডব্লিউপিবি ৫৬০ মডেলের ভেন্টিলেটর তৈরি করেছে বাংলাদেশ**

**-- আইসিটি প্রতিমন্ত্রী**

ঢাকা, ১৫ বৈশাখ (২৮ এপ্রিল) :

মহামারি মোকাবিলায় আইসিটি বিভাগের উদ্যোগে বিশ্বখ্যাত মেডিকেল যন্ত্রপাতি উৎপাদনকারী প্রতিষ্ঠান মেডট্রনিক্স ও ওয়ালটনের কারিগরি সহযোগিতায় দেশেই তৈরি হল বিশ্বমানের পিবি ৫৬০ মডেলের স্পেসিফিকেশনে ‘ডব্লিউপিবি ৫৬০ ভেন্টিলেটর’।

আজ জুম ডিজিটাল সংবাদ সম্মেলনে তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক জানান, ওয়ালটন কর্তৃক দেশে তৈরি ভেন্টিলেটরের ৩ মডেলের ফাংশনাল প্রোটোটাইপ শীঘ্রই ক্লিনিক্যাল ট্রায়ালের জন্য স্বাস্থ্য অধিদপ্তরের কাছে প্রেরণ করা হবে। তাদের ছাড়পত্র পাবার পরই ওয়ালটন পরীক্ষামূলক ও বাণিজ্যিক উৎপাদনে যেতে পারে বলে তিনি উল্লেখ করেন।

প্রতিমন্ত্রী জানান, ফাংশনাল প্রোটোটাইপের তিনটি ভেন্টিলেটরের মধ্যে একটি ওয়ালটন মেডট্রনিক্সের সাথে তৈরি করেছে। অন্য দুটি ওয়ালটনের নিজস্ব উদ্ভাবনী। মেডট্রনিক্সের সাথে তৈরিকৃত এ ভেন্টিলেটরের নাম দেওয়া হয়েছে ডব্লিউপিবি ৫৬০। আর ওয়লটনের নিজস্ব উদ্ভাবনে তৈরিকৃত ভেন্টিলেটরের নাম ‘ওয়ালটন কোভিড বিল্ড ভেন্টিলেটর ২০২০’ বা ‘ডব্লিউসিভি-২০’ এবং ‘ডব্লিউএবি-২০’। ইতোমধ্যে এটুআই ইনোভেশন ল্যাব থেকে ১৮টি ভেন্টিলেটর তৈরি করা হয়েছে। এগুলোর মান যাচাই বাছাই করা হচ্ছে।

আইসিটি সচিব এন এম জিয়াউল আলম, এলআইসিটি প্রকল্পের আইটি-আইটিইএস পলিসি অ্যাডভাইজার সামি আহমেদ, ওয়লটনের ভেন্টিলেটর প্রকল্প প্রধান প্রকৌশলী গোলাম মোর্শেদ, লিয়াতক আলী, ওয়ালটনের পরিচালক লিয়াকত আলী, মেডট্রনিক্সের প্রতিনিধি এবং বিভিন্ন গণমাধ্যমের সাংবাদিকরা অনলাইন সংবাদ সম্মেলনে যোগ দেন।

#

শহিদুল/ফারহানা/রেজ্জাকুল/রেজাউল/২০২০/১৮১৮ ঘণ্টা

তথ্যবিবরণী নম্বর : ১৫২১

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ১৫ বৈশাখ (২৮ এপ্রিল) :

ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪টি জেলায় এ পর্যন্ত ১ লাখ ১৪ হাজার ৬৭ মেট্রিক টন জিআর চাল এবং শিশু খাদ্য-সহ অন্যান্য সামগ্রী ক্রয়ের জন্য ৫৯ কোটি ৯৭ লাখ ৭২ হাজার ২৬৪ টাকা জিআর (ক্যাশ) নগদ জেলা প্রশাসকের অনুকূলে বরাদ্দ প্রদান করা হয়েছে।

দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী আজ দেশে নতুন করে আরো ৫৪৯ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৬ হাজার ৪৬২ জন। এখন পর্যন্ত সুস্থ হয়ে বাড়ি ফিরেছেন ১৩৯ জন। গত ২৪ ঘণ্টায় ৩ জন-সহ এ পর্যন্ত এ রোগে ১৫৫ জন মৃত্যুবরণ করেছেন। গত ২৪ ঘণ্টায় ৪ হাজার ৩৩২টি নমুনা পরীক্ষা করা হয়েছে।

দেশে মোট ২১টি প্রতিষ্ঠানে নমুনা সংগ্রহ ও পরীক্ষা সম্পাদিত হচ্ছে। দেশে সর্বমোট ১৫ লাখ ৬৭ হাজার ৫৭টি পিপিই সংগ্রহ করা হয়েছে, তার মধ্যে মোট বিতরণ করা হয়েছে ১২ লাখ ৯১ হাজার ৯৮টি এবং ২ লাখ ৭৫ হাজার ৯৫৯টি মজুত আছে।

আশকোনা হজ ক্যাম্পে বাংলাদেশ সেনাবাহিনীর ব্যবস্থাপনায় ৪০০ জন এবং ব্র্যাক লার্নিং সেন্টারে ৬০০ জন, উত্তরা দিয়াবাড়িতে ১১০ জন এবং সাভারের বিপিএটিসিতে ৩০০ জনকে কোয়ারেন্টাইনে রাখার ব্যবস্থা করা হয়েছে। উল্লেখ্য, আশকোনা হজ ক্যাম্পে মোট ৩১৬ জন এবং ব্র্যাক লার্নিং সেন্টারে ১৮২ জন কোয়ারেন্টাইনে রয়েছে।

সারা দেশে ৬৪টি জেলার সকল উপজেলা ও জেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬০১টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩০ হাজার ৬৩৫ জনকে।

#

তাসমীন/ফারহানা/রেজ্জাকুল/রেজাউল/২০২০/১৭৪৪ ঘণ্টা

তথ্যবিবরণী নম্বর : ১৫২০

**করোনার কারণে কর্মহীন হয়ে পড়া যুবকদের পাশে থাকবে সরকার**

**-- ক্রীড়া প্রতিমন্ত্রী**

ঢাকা, ১৫ বৈশাখ (২৮ এপ্রিল) :

যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, করোনার প্রাদুর্ভাবে বেকার মানুষের দুর্দিনে তাদের পাশে দাঁড়ানো রাষ্ট্রের নৈতিক দায়িত্ব। তাই করোনার কারণে কর্মহীন হয়ে পড়া যুবকদের কর্মসংস্থান সৃষ্টিতে কাজ করছে সরকার। ইতিমধ্যে যুব উন্নয়ন অধিদপ্তর কতৃক ‘করোনাত্তোর পরিস্থিতিতে যুবদের জন্য গ্রামে আত্মকর্মসংস্থান সৃষ্টি ও দারিদ্র্য হ্রাসকরণ’ শীর্ষক প্রকল্প গ্রহণ করা হয়েছে।

প্রতিমন্ত্রী আজ রাজধানীর যুব উন্নয়ন অধিদপ্তরের সম্মেলন কক্ষে এক জরুরি সভায় এসব মন্তব‌্য করেন।

প্রতিমন্ত্রী বলেন, করোনায় উদ্ভূত পরিস্থিতিতে অনেক মানুষ গ্রামে ফিরে গেছেন। তাদের অনেকেই হয়তো আর আগের কর্ম ফিরে পাবেন না। এ পরিস্থিতিতে তাদের কর্মসংস্থান সৃষ্টির লক্ষ্যে দ্রুত উপযুক্ত প্রশিক্ষণ দিয়ে ঋণ দেওয়ার মাধ্যমে আত্মকর্মী হিসেবে গড়ে তুলতে হবে।

যুব উন্নয়ন অধিদপ্তরের মহাপরিচালক আখতারুজ্জামান খান কবির সভায় প্রকল্পটি তুলে ধরেন। এতে বলা হয়- যুবদের শহরমুখী প্রবণতা রোধ করে গ্রামেই আত্মকর্মসংস্থানের সুযোগ সৃষ্টি, কর্মপ্রত্যাশী যুবদের আয় বাড়ানোর কাজে নিয়োজিত করার মাধ্যমে গ্রামীণ দারিদ্র্য হ্রাসে সহায়তা করা, বৃত্তিমূলক প্রশিক্ষণের মাধ্যমে গ্রাম পর্যায়ে কর্মসংস্থান ও আত্মকর্মসংস্থান সৃষ্টি করা, কৃষি জমির সর্বোচ্চ ব্যবহারের মাধ্যমে খাদ‌্যোৎপাদন বৃদ্ধি করা, প্রস্তাবিত প্রকল্পটির মাধ্যমে পারিবারিক কৃষি ও জীবন দক্ষতা বিষয়ক প্রশিক্ষণ (মৎস্য, পোল্ট্রি, লাইভ স্টক, কৃষি) ও বৃত্তিমূলক প্রশিক্ষণ দেওয়া হবে, যা ট্রেড ভেদে প্রশিক্ষণের মেয়াদ হবে ১০-২৮ কর্মদিবস।

সভায় যুব ও ক্রীড়া সচিব মোঃ আকতার হোসেন-সহ মন্ত্রণালয় ও অধিদপ্তরের ঊর্ধ্বতন কর্মকর্তাগণ এ সময় উপস্থিত ছিলেন।

#

আরিফ/ফারহানা/রেজ্জাকুল/রেজাউল/২০২০/১৮১০ ঘণ্টা

তথ্যবিবরণী নম্বর : ১৫১৯

**প্রাণিসম্পদ দপ্তরের উদ্যোগে একদিনে ২৬ কোটি টাকার দুধ, ডিম ও পোল্ট্রি ভ্রাম্যমাণ বিক্রয়**

ঢাকা, ১৫ বৈশাখ (২৮ এপ্রিল) :

মৎস্য ও প্রাণিসম্পদ মন্ত্রণালয়ের আওতাধীন জেলা ও উপজেলা প্রাণিসম্পদ দপ্তরসমূহ করোনা সংকটে খামারিদের উৎপাদিত দুধ, ডিম ও পোল্ট্রি ভ্রাম্যমাণ বিক্রয় কেন্দ্রের মাধ্যমে বিক্রয়ের উদ্যোগ গ্রহণ করেছে । গতকাল একদিনে দেশের ৮টি বিভাগে খামারিদের উৎপাদিত ২৬ কোটি ৭২ লাখ ৫৫ হাজার ৪ শত ৭৬ টাকার দুধ, ডিম ও পোল্ট্রি বিক্রয় হয়েছে। এর মধ্যে ২৪ লাখ ১০ হাজার ৮ শত ৮১ লিটার দুধ, ১ কোটি ১৮ লাখ ৮৭ হাজার ২ শত ৮৯টি ডিম এবং ১৫ লাখ ৮৬ হাজার ৬ শত ৬২টি পোল্ট্রি মুরগি বিক্রয় করেছে খামারিগণ।

উল্লেখ্য, গত ২২ এপ্রিল দেশের প্রান্তিক চাষি, খামারি এবং উদ্যোক্তাদের উৎপাদিত মাছ, দুধ, ডিম ও পোল্ট্রি সুষম সরবরাহ ও বাজারজাত করার উদ্যোগ গ্রহণের জন্য সকল জেলা ও উপজেলায় কর্মরত মৎস্য ও প্রাণিসম্পদ কর্মকর্তাদের নির্দেশনা প্রদান করে মৎস্য ও প্রাণিসম্পদ মন্ত্রণালয়।

#

ইফতেখার/ফারহানা/রেজ্জাকুল/রেজাউল/২০২০/১৭২৬ ঘণ্টা

তথ্যবিবরণী নম্বর : ১৫১৮

**জাতীয় অধ্যাপক ড. জামিলুর রেজা চৌধুরীর মৃত্যুতে মন্ত্রী ও প্রতিমন্ত্রীদের শোক**

ঢাকা, ১৫ বৈশাখ (২৮ এপ্রিল):

জাতীয় অধ্যাপক ড. জামিলুর রেজা চৌধুরীর মৃত্যুতে সড়ক পরিবহন ও সেতুমন্ত্রী ওবায়দুল কাদের, কৃষি মন্ত্রী মোঃ আব্দুর রাজ্জাক, আইন, বিচার ও সংসদ বিষয়ক মন্ত্রী আনিসুল হক, পররাষ্ট্রমন্ত্রী জনাব এ. কে আব্দুল মোমেন, পরিকল্পনা মন্ত্রী জনাব এম এ মান্নান, শিল্প মন্ত্রী জনাব নূরুল মজিদ মাহমুদ হুমায়ূন, বস্ত্র ও পাট মন্ত্রী গোলাম দস্তগীর গাজী, বাণিজ্য মন্ত্রী টিপু মুনশি, মৎস্য ও প্রাণিসম্পদ মন্ত্রী শ ম রেজাউল করিম, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, ভূমিমন্ত্রী সাইফুজ্জামান চৌধুরী, বিজ্ঞান ও প্রযুক্তি মন্ত্রী স্থপতি ইয়াফেস ওসমান, ডাক, টেলিযোগাযোগ ও তথ্য প্রযুক্তি মন্ত্রী মোস্তাফা জব্বার, প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ, বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ, নৌপরিবহন প্রতিমন্ত্রী খালিদ মাহ্‌মুদ চৌধুরী, তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক, সংস্কৃতি বিষয়ক প্রতিমন্ত্রী কে এম খালিদ, মহিলা ও শিশু বিষয়ক প্রতিমন্ত্রী বেগম ফজিলাতুন নেছা গভীর শোক ও দুঃখ প্রকাশ করেছেন।

আজ পৃথক পৃথক শোকবার্তায় তাঁরা মরহুমের রুহের মাগফিরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

মামুন/শুভ/২০২০/১৫১৭ ঘণ্টা

তথ্যবিবরণী নম্বর : ১৫১৭

**খুনের রাজনীতিকে চিরতরে বিদায় দেয়াই শেখ জামালের জন্মদিনের প্রত্যয়**

**- তথ্যমন্ত্রী**

ঢাকা, ১৫ বৈশাখ (২৮ এপ্রিল):

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ বলেছেন, 'জাতির পিতা বঙ্গবন্ধুকে সপরিবারে হত্যকারী খুনিচক্র আজও রাজনৈতিক মদদপুষ্ট হয়ে সক্রিয়। বাংলাদেশে আজ শেখ জামালের জন্মদিনে আমাদের প্রত্যয় হবে খুন ও খুনের রাজনীতিকে বাংলাদেশ থেকে চিরতরে বিদায় দেয়া। এজন্য সবাইকেই ঐক্যবদ্ধভাবে কাজ করতে হবে।'

মঙ্গলবার সকাল সাড়ে দশটায় রাজধানীর বনানী কবরস্থানে জাতির পিতা বঙ্গবন্ধু শেখ মুজিবুর রহমানের দ্বিতীয় পুত্র প্রয়াত মুক্তিযোদ্ধা লেফটেন্যান্ট শেখ জামালের ৬৭তম জন্মদিন উপলক্ষে তার সমাধিতে শ্রদ্ধা নিবেদন কালে এপ্রত্যয় ব্যক্ত করেন তিনি।

তথ্যমন্ত্রী তার সংক্ষিপ্ত কথনে বলেন, 'আজ শেখ জামালের ৬৭তম জন্মদিন। তার স্মৃতির প্রতি শ্রদ্ধা জানাতে আমরা আওয়ামী লীগের পক্ষ থেকে তার কবর জিয়ারত করছি। ১৯৭৫ সালের ১৫ আগস্ট হাজার বছরের শ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানকে সপরিবারে নির্মমভাবে হত্যা করা হয়। শেখ জামালকেও সেদিন হত্যা করা হয়।'

'শেখ জামাল সেনাবাহিনীর একজন মেধাবী অফিসার ছিলেন, মুক্তিযোদ্ধা ছিলেন, সংস্কৃতিমনা ছিলেন, তিনি কোনো রাজনীতির সাথে যুক্ত ছিলেন না, তাকে কেনো হত্যা করা হলো!' প্রশ্ন রেখে তথ্যমন্ত্রী বলেন, 'এই খুনের রাজনীতিকে চিরতরে বিদায় দিতে হবে।'

এদিকে, চলমান বৈশ্বিক দুর্যোগ করোনাভাইরাসের থাবা থেকে বাংলাদেশও মুক্ত থাকেনি, কিন্তু মাননীয় প্রধানমন্ত্রী জননেত্রী শেখ হাসিনা যেভাবে তা মোকাবিলা করছেন, আজ সমগ্র বিশ্ব তার প্রশংসা করছে, বলেন তথ্যমন্ত্রী। তিনি বলেন, এটা রাজনীতির সময় নয়, সকলে মিলে জনগণের পাশে দাঁড়াবার সময়।

বিএনপি'র সমসাময়িক ভূমিকা বিষয়ে এসময় সাংবাদিকের প্রশ্নের জবাবে ড. হাছান বলেন, 'বিএনপি'র রাজনীতি মিথ্যার ওপর প্রতিষ্ঠিত, তারা জনগণের পাশে দাঁড়ায়নি। ঢাকা শহরে ত্রাণের নামে ফটোসেশান আর সরকারের বিরুদ্ধে মিথ্যাচার করাই তাদের কাজ। ফটোসেশান বাদ দিয়ে তাদের সত্যিকারভাবে জনগণের পাশে দাঁড়ানোর আহবান জানাই।'

মন্ত্রী এসময় শেখ জামালের সমাধিতে ফুলেল শ্রদ্ধা জানান ও তার আত্মার শান্তি কামনা করে প্রার্থনায় অংশ নেন। আওয়ামী লীগের দফতর সম্পাদক ব্যারিস্টার বিপ্লব বড়ুয়া, উপ-দফতর সম্পাদক সায়েম খান, স্বেচ্ছাসেবক লীগের সাধারণ সম্পাদক একেএম আফজালুর রহমান বাবুসহ দলীয় নেতা-কর্মীবৃন্দ এসময় উপস্থিত ছিলেন।

#

আকরাম/মামুন/শুভ/২০২০/১৬৩৩ ঘণ্টা

তথ্যবিবরণী নম্বর : ১৫১৫

**শিক্ষাবিদ প্রকৌশলী জামিলুর রেজা চৌধুরীর মৃত্যুতে তথ্যমন্ত্রীর শোক**

ঢাকা, ১৫ বৈশাখ (২৮ এপ্রিল):

দেশের অগ্রগণ্য প্রকৌশলী, জাতীয় অধ্যাপক জামিলুর রেজা চৌধুরীর মৃত্যুতে গভীর শোক ও দু:খপ্রকাশ করেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহমুদ।

সোমবার গভীর রাতে হৃদযন্ত্রের ক্রিয়া বন্ধ হয়ে এই সর্বজনশ্রদ্ধেয় প্রতিভাবান মানুষটি শেষ নিশ্বাস ত্যাগ করেন। তাঁর বয়স হয়েছিল ৭৭ বছর।

মন্ত্রী তাঁর শোকবার্তায় এই বরেণ্য অধ্যাপকের কর্মময় জীবনের কথা স্মরণ করে বলেন, জীবনভর নানা ক্ষেত্রে অবদানের জন্য অসংখ্য পুরস্কার ও সম্মাননার অধিকারী জামিলুর রেজা চৌধুরী দেশের বিজ্ঞান ও প্রযুক্তি খাতে অবদানের জন্য ২০১৭ সালে একুশে পদক লাভ করেন। ২০১৮ সালে তাকে জাতীয় অধ্যাপক ঘোষণা করা হয়। ওই বছরই জাপান সরকার তাকে সম্মানজনক 'অর্ডার অব দ্য রাইজিং সান, গোল্ড রেইস উইথ নেক রিবন' খেতাবে ভূষিত করে।'

তথ্যমন্ত্রী ড. হাছান মাহমুদ বলেন, ইংল্যান্ডের ম্যানচেস্টার বিশ্ববিদ্যালয় থেকে সম্মানসূচক ডক্টর অব ইঞ্জিনিয়ারিং ডিগ্রি পাওয়া একমাত্র বাংলাদেশি এই অধ্যাপক ১৯৯৬ সালের নির্বাচনের আগে তিন মাসের তত্ত্বাবধায়ক সরকারের উপদেষ্টা, ইউনিভার্সিটি অব এশিয়া প্যাসিফিকের উপাচার্য এবং ব্র্যাক বিশ্ববিদ্যালয়ের প্রথম উপাচার্য হিসেবে দায়িত্ব পালন করেছেন, যা ভুলবার নয়।

দেশের ইমারত বিধিমালা প্রণয়নে ও বঙ্গবন্ধু সেতু, নির্মীয়মান পদ্মাসেতু উভয় ক্ষেত্রেই আন্তর্জাতিক পরামর্শক দলের প্রধান হিসেবে কাজ করেছেন সিভিল ইঞ্জিনিয়ারিংয়ে বিশেষজ্ঞ ড. জামিলুর রেজা, উল্লেখ করেন তথ্যমন্ত্রী।

প্রয়াতের স্ত্রী সেলিনা চৌধুরী, মেয়ে কারিশমা ফারহিন চৌধুরী, ছেলে কাশিফ রেজা চৌধুরীসহ পরিবারের সদস্যদের প্রতি গভীর সমবেদনা জানান ড. হাছান। একইসাথে প্রয়াতের আত্মার চিরশান্তি কামনা করেন তিনি।

#

আকরাম/মামুন/শুভ/২০২০/১২২৮ ঘণ্টা

তথ্যবিবরণী নম্বর : ১৫১৬

**ড. জামিলুর রেজা চৌধুরীর মৃত্যুতে তথ্য প্রতিমন্ত্রীর শোক প্রকাশ**

ঢাকা, ১৫ বৈশাখ (২৮ এপ্রিল):

জাতীয় অধ্যাপক ড. জামিলুর রেজা চৌধুরীর মৃত্যুতে গভীর শোক ও দুঃখ প্রকাশ করেছেন তথ্য প্রতিমন্ত্রী ডা. মুরাদ হাসান।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি আন্তরিক সমবেদনা জ্ঞাপন করেন।

#

মাহবুবুর/মামুন/শুভ/২০২০/১২২৮ ঘণ্টা

তথ্যবিবরণী নম্বর : ১৫১৪

**সরকারের ত্রাণ তৎপরতা অব্যাহত**

**তিন কোটিরও বেশি মানুষ ত্রাণ সহায়তা পাচ্ছে**

ঢাকা, ১৫ বৈশাখ (২৮ এপ্রিল)

করোনা ভাইরাসের মত দুর্যোগে সারাদেশের সাধারণ মানুষের কষ্ট লাঘবে ত্রাণ সহায়তা অব্যাহত রেখেছে সরকার । মানবিক সহায়তা হিসেবে এ পর্যন্ত সারাদেশে তিন কোটিরও বেশি মানুষকে ত্রাণ সহায়তা দিয়েছে সরকার। দুর্যোগ ও ত্রাণ মন্ত্রণালয় সূত্রে এ তথ্য জানানো হয়েছে।

৬৪ জেলার জেলা প্রশাসন থেকে প্রাপ্ত তথ্য অনুযায়ী ২৭ এপ্রিল পর্যন্ত চাল বরাদ্দ করা হয়েছে এক লক্ষ তিন হাজার ৫৩৫ মেট্রিক টন এবং বিতরণ করা হয়েছে ৮২ হাজার ৮০৬ মেট্রিক টন । বিতরণকৃত চালে উপকারভোগী পরিবার সংখ্যা ৭৪ লক্ষ ৪৭ হাজার ২০১ টি এবং উপকারভোগী লোক সংখ্যা তিন কোটিরও বেশি ।

সারাদেশের ৬৪ জেলায় এ পর্যন্ত নগদ টাকা মোট বরাদ্দ করা হয়েছে ৪৪ কোটি ৭৮ লক্ষ ৯৯ হাজার ১৬৪ টাকা এবং এ পর্যন্ত বিতরণ করা হয়েছে ৩৭ কোটি ২৮ লক্ষ ৭২ হাজার ৯৪৮ টাকা । এতে উপকার ভোগী পরিবার সংখ্যা ৪২ লক্ষ ২১ হাজার ৫২৪টি এবং উপকারভোগী লোক সংখ্যা এক কোটি ৮৮ লক্ষ ১৩ হাজার ৫৫১ জন ।

শিশু খাদ্য সহায়ক হিসেবে মোট বরাদ্দ নয় কোটি ৫২ লক্ষ টাকা এবং এ পর্যন্ত বিতরণ করা হয়েছে সাত কোটি সাত লক্ষ ৭০ হাজার ৬৪৪ টাকা । এতে উপকারভোগী পরিবার সংখ্যা দুই লক্ষ ১১ হাজার ৫৫৮ টি এবং লোক সংখ্যা চার লক্ষ ৩৬ হাজার ১০৪ জন ।

দেশব্যাপী সাশ্রয়ীমূল্যে টিসিবি’র পণ্য বিক্রয়

এদিকে পবিত্র রমজান উপলক্ষে ঢাকাসহ প্রতিটি বিভাগ, জেলা, উপজেলা ও ইউনিয়র পর্যায়ে ৫০৫ টি ট্রাকসেল এর মাধ্যমে সাশ্রয়ীমূল্যে দেশব্যাপী নিত্য প্রয়োজনীয় পণ্য বিক্রয় অব্যাহত রয়েছে।

গতকাল ৭১৬ মট্রিক টন সয়াবিন তেল, ৫০৩ মেট্রিক টন চিনি, ১০১ মেট্রিক টন মশুর ডাল, ৩১৬ মেট্রিক টন ছোলা, ৩৫ মেট্রিক টন খেজুর এবং ৩৪ মেট্রিক টন পেঁয়াজ সাশ্রয়ীমূল্যে প্রায় দুই লক্ষ দুই হাজার জন ক্রেতার কাছে বিক্রয় করা হয়েছে।

প্রায় তিন হাজার ডিলারের মাধ্যমে এ সকল পণ্য বিক্রয় করা হয়েছে।

#

সেলিম/বকসী/মামুন/শুভ/২০২০/১২২৮ ঘণ্টা